Aiton Doia

Aiton (Antogno) Doia (Zena 1300 ca. - Crécy 1346), corsâ e condutê zeneize.

 Vitta 
O nasce' a Zena a-a fin do sec. XIII da-o Manoælo de Nichiozo, consegnô d'Ineia. O l'è spesso confuzo co l'Antogno, figgio do Catannio, segnô d'arcuñe localitæ da Rivea de Ponente, lê ascì schiao co-i ghibellin, ch'ean stæti cacciæ da Zena into 1317.

O Doia o gh'aiva da êse propietaio de 'na flotta piciña, da primma dœuviâ inte di viægi, no semmo se de natua comerciâ ò piratesca, verso o Mediterrannio orientâ: into 1327 o nominò comme so procuao o scrivan da so galea "S. Nichiozo", pe scœuve i indennizzi dovuighe da-i mainæ, ch'ean fuzzii de bordo, doppo o ritorno da nave da-a Sciria. Dapœu, aomanco a partî da-o 1329, o Doia o mesciò o so campo d'açion, pe inprofitâ di ócaxoin óferte da-e feroçe rivalitæ, ch'óponèivan e gren possançe inti ægoe do Mediterrannio ócidentâ. O dovette ressoluamente çerne a stradda da pirataja, percose o ne vègne fito un di ciu temui esponenti. Montao a so flotta a çinque unitæ e confiando inti rifuggi segui constituii da Saña, çittæ inta quæ i "estrinseghi" ghibellin s'ean aroccæ, e da-o porto corso de Bonifaçio, tradiçionâ lœugo d'ospitalitæ pe aventurê do mâ, into 1329 o Doia o condusse 'na fortunâ campagna navâ.

O l'assalì da primma træ galee guerfe carreghe de mercançie; inte l'agosto, incroxando a-o largo de coste sarde, o preize atre quattro imbarcaçioin, che transportavan do gran, e træ galee provençæ. In tâ moddo, o poette azonze træ nave a-a so flotta e o l'assalì inte l'ottobre a-o largo de Portovenne trei legni guerfi, catturandoli.

I açioin piratesche compie da-o Doia costitoin ben fito un grave peigo no solo pe i traffeghi commerciæ zeneixi, ma pe quelli catalen ascì, intensci in sce-e rotte sarde doppo a reçente conquista de l'izoa. De fæto, o Doia o l'ebbe o pin controllo de Bonifaçio, anche co-a compliçitæ di abitanti do borgo. Da quella roccaforte o menaççò i teritoi sardi de dominio aragoneize e o sostègne i tentativi de rescœussa compii da di esponenti da so famiggia. Sempre into 1329, presempio, a rivotta de Sasciai, soffocâ da-i ócupànti into sangue, a fu sobillâ da lê ascì. L'Arfonso IV o Benigno o dovette preocupâse seriamente da scituaçion, ma o no poe' pigiâ de mezue concrete: o se limitò, de fæto, a domandâ a-i so ófiçiæ inte l'izoa un'intenscificaçion de difeize, sença fornîghe i mezi necessai. A-o prinçippio do 1330 o Doia o sciortì da Saña co-ina flotta divegnua assæ grossa: nœuve galee, doe saettie ben armæ e di atri naviggi menoî. A-o largo de Cò Tæra, into mâ de Sardegna, o sorpreize nœuve barche catalañe e o-e catturò. L'impreiza fortunâ a ghe permisse d'aomentâ in tâ moddo a conscistença da so flotta. O compì da pœu 'na serrie de scoribande longo e Rivee, corpindo gravemente i traffeghi zeneixi.

Vegnúo a savei che 'na nave da carego, ch'a transportava de merçe pe 'n valô assæ conscidereive, a l'ea atraccâ a Portofin, o decise de cattuala. Fæto scalâ segretamente o monte sorvestante o portigiœu da 500 so mainæ, o l'assalì a nave da-a tæra e da-o mâ, impossessandosene con façilitæ (zugno 1330). Essendo stæto conquistao da-i guerfi zeneixi Sanremmo, do quæ l'ea consegnô l'Açelin Doia, ch'o fu espulso, o Doia o se gh'unì pe repigiâ l'importante scito. L'assâto conzonto o l'ebbe successo. Da Zena alloa partì 'na flotta goidâ da-o Federigo Maabotto, co-o compito de interçettâ e destrue o Doia e a so squaddra; tuttavia, into corso de 'na violenta tempesta, o perse doe nave, arestando in condiçion d'inferioritæ inti confronti de l'aversaio. Imbattúose into Doia a-o largo da Sardegna, o Maabotto o refuò o combattimento, çercando de desganciâse; o fu scorio pe tutta 'na giornâ. Sorvezonto a nœutte, l'armiraggio zeneize o l'ariescì a evitâ a cattua da parte do Doia co-in abile stratagemma.

A campagna do Doia a continuò: arestao inti ægoe sarde, o l'attaccò Callai, o compì de scoribande longo e coste de l'izoa e o feççe dapœu sosta a Bonifaçio. De lì o sarpò pe conlaborâ a l'assedio de Çinarca, in Corsega, alloa in man a-i Aragoneixi. O tentativo de impadronîse de quella localitæ o falì, coscì a-a fin de settembre o Doia o tornò a Saña, pe passaghe l'uverno. Dapœuscia o l'unì a so flotta a quella de Antogno Grimado, che da-a roccaforte de Monego o constituiva un constante peigo pe-i traffeghi catalen e françeixi. Into 1332 una campagna navâ conzonta a i portò a incroxâ a-o largo de l'izoa de Maiorca, donde s'atrovava a-a fonda una flotta catalaña: un tentativo compio da-o Doia d'attaccâ con unze galee sottî quello bello boccon o no l'ebbe successo. E scoribande compie da-i doi corsæ finin ascì co-o corpî duamente i commerci de çittæ franceize che s'afacciavan in sce-o Mediterrannio. Into 1334, quande i mercanti de Narboña se vozettan a-o re de França Feipo VI, pe informâlo che 'na so galea diretta verso o Mediterrannio orientâ co-in carrego de drappi e de teie de Reims a l'ea stæta catturâ da-e nave do Doia, o sovran o rispose ordenando che o danno o ghe vegnisse resarçio co-i dinæ ricavæ da 'na tascia imposta in sce-e merçe zeneize e de Saña. De mezue de questo genere se rivelon, tuttavia, insuffixente a descoraggî e iniçiative do corsâ.

Muao into fratempo a scituaçion politica a Zena, o Doia o fu dœuviao da-o nœuvo governo comme proppio rapresentante inta Corsega, pe tentâ un acordio co-a feüdalitæ locâ in perenne solevaçion. Into mazzo do 1336 o Doia o s'incontrò co l'Enrico de Çinarca, segnô de Attalà, unico figgio superstite do Senuxello da Rocca, antigo aversaio da Repubbrica. O feudataio, foscia temendo e conseguençe do ravexinamento tra Zena e Aragon, so alliâ, o se cegò a 'n acordio, in força do quæ a Repubbrica a concesse a l'Enrico l'investitua de tutti i castelli da lê detegnui, in cangio do zuamento de fedeltæ.

Scciupao into 1337 tra França e Inghiltæra a guæra che da pœu a fu dita di Çent'anni, o re de França Feipo VI o çercò d'acresce e forçe da so mariña da guæra, ingaggiando doe squaddre navæ zeneize, ciascheduña formâ da vinti galee, pe un totâ d'otra 8.000 ommi, sotta o comando do Doia e do Carlo Grimado. O contræto d'ingaggio o fu stipulao o 25 ott. 1337. Tuttavia, primma che e doe squaddre sarpessan verso i rispettivi tiatri d'impiego, o re d'Inghiltæra Edoardo III o l'inviò presso o Doia un viçearmiraggio co-o compito de çercâ de ritardâ, ofrindo di dinæ a-i doi capitagni liguri, a partença de so nave: ço aviæ dovúo - ò posciúo - consentî a-o sovran ingreize de sbarcâ co-e so forçe in França.

Sença dubbio l'óo ingleize o fu efficaxe, perché o Doia o trovò moddo de impiegâ quattro meixi pe razonze a so destinaçion: o se fermò ascì a Maiorca pe effettuâ di traffeghi commerciæ, nonostante l'invio pressante do Feipo VI a aspresciâse. Passao dapœu o Doia inti ægoe fiamminghe, inte l'ottobre do 1338 a flotta françeize, forte de çinquanta galee, a compì un corpo de man contra a çittæ ingleize de Southampton. Inte 'n primmo momento l'attacco o fu respinto da-i difensoî, ma l'arrio de nave do corsâ ligure o l'imbósò a scituaçion: a çittæ a fu preiza e lasciâ a-o sacchezzo di ommi vegnui da-o mâ. Quande sorvezonse i soccorsci, a flotta françeize a l'ea zà in sarvo a Dieppe. L'anno seguente l'armiraggio françeize Quiéret o s'unì co-a so a-e squaddre navæ di doi corsæ zeneixi, a-i quæ fu concesso a facortæ de sacchezzâ e localitæ amanaman ocupæ, e co-o so concorso o preize, inte l'arvî, Blaye e Boury. E dixœutto galee do Doia continuon dapœuscia a compî de incurscioin into Mâ do Nord, longo e coste de Fiandre e da Zelanda, ponendo de serie dificortæ a-i traffeghi commerciæ tra Londra e i porti fiamminghi. Inte l'agosto, doppo 'na grave sconfita patia da-a flotta françeize, o Doia o decise ch'o l'aviæ posto termine a-a so attivitæ a-o serviççio de Feipo VI a fin stagion, ma no sença avei primma caregao e so nave de laña ingreize. Pe vanificâ tâ decixon, o re o l'ordenò de trategnî o sodo dovúo a-e ciusme.

I mainæ zeneixi proteston con vigô, acuzando o Doia de máversaçion - anche perché a paga a ghe vegniva versâ inte 'na monæa co-in poei d'accatto inferiô a quello previsto. L'amutinamento o s'esteize con rapiditæ: i equipaggi elessan un so rapresentante, tâ Peo Capuro de Votri, o quæ, insemme co-i patroin de galee e di atri delegæ, o se presentò a-o Feipo, pe denonçiâ a scituaçion. O re o rispose fandolo inprexonâ con quelli che l'aveivan acompagnao. Di mainæ, tuttavia, ariescin a scapâ da-a França e a razonze Zena. Chì trovon un clima assæ teizo pe-o mácontento popolâ verso i doi capitagni a-o poei. A voxe che-o Capuro e i so ean stæti fæti apiccâ, sciben che priva de fondamento, a feççe scciupâ a solevaçion, ch'a se diffuse into destreito ocidentâ, de donde vegniva a gran parte di mainæ do Doia: questa a portò a-a cheita do regime di capitagni e a l'eleçion a duxe do Scimon Boccaneigra (23 sett. 1339).

Foscia pe trategnî presso de lê o Doia, o re de França o pigiò 'na decixon clamoroza: o 16 de dexembre o l'atriboì a-o corsâ zeneize e a-o Feipo Grimado o monopolio do commercio de Aigues-Mortes, in sce-o quæ o Doia o gódíva za de 'na rendia concessaghe in precedença. Da-o documento ófiçiâ relativo a tâ concescion se trà che-o Feipo o se proponeiva de dœuviâ i doi pe reprimme i açioin de pirataja che liatri mæximi aivan contriboio a alimentâ; otr'a ço, o re o l'intendeiva servîse de liatri pe de futue campagne militæ ascì.

Tuttavia, o gesto do sovran o sciuscitò a reaçion de varie comunitæ: i consoi de Montpellier, presenpio, proteston energicamente e ótègnan inte l'arvî do 1340 che o re o revochesse o monopolio, sciu prescion ascì do senescarco de Beaucaire.

A-a campagna navâ do 1341 o Doia o contribuì co-ina squaddra de quattro nave provegninte da Boulogne, che s'unin a quelle de l'armiraggio françeize Louis d'Espagne, incaregao de prestâ soccorso a-o Charles de Blois, che re Feipo o l'apogiava inte so preteize in sce-a Bretagna. A conquista de Nantes a concruse i opiaçioin belliche, doppo de quæ o Doia o poette tornâ a Caen. L'anno doppo, a-i primmi d'agosto, o fu spedio, insemme co-o Grimado, a bloccâ l'arrivo de 'na squaddra ingleize: co-a so squaddra o constituì l'avanguardia da flotta do Louis d'Espagne, ch'a l'arestò a incroxâ longo e coste brettone. Pù no essendo descheita a tregua concordâ tra e doe possançe nemighe, a-a meitæ d'agosto a flotta françeize a l'attaccò e nave ingleize, che transportavan a contessa de Montfort in França. O scontro o fu a favô do Louis, ch'o se diresse da pœu in sce Vannes, ascidiâ da l'Edoardo III. Graçie a-o concorso do Doia, l'armiraggio françeize o sorpreize a flotta nemiga a-a fonda obrigandola a lasciâ o blocco da çittæ. Questo successo o portò a 'na tregoa, ch'a fu firmâ o 19 zen. 1343.

O Doia o l'aprofittò da sospenscion di ostilitæ in França pe rentrâ in Itallia e ócupâse di so fœüdi liguri, menaççæ da l'energica açion de conquista vosciua da-o duxe de Zena Zane de Morta. Quande into 1345 a flotta da guæra zeneize a l'ócupò o Dian e a poze l'asciddio a Ineia, o Doia co-in forte contingente de truppe o l'attaccò o reduto ch'o l'ea stæto construio da-i so aversai pi ócupâ a çitæ: o tentativo o falì, e o Doia o fu constreito a retiâse. O Porto Moriççio ascì o se reize poco doppo, provocando a fin da rescistença de Ineia, donde o Ceva Doia o prefei consegnâse a-o poistæ zeneize, ch'o l'ocupò di atre localitæ riviasche. A questo punto o Doia, rifugiaose inte l'unica roccaforte arestaaghe, o Çervo, o renonçiò a-a lotta.

Into zugno a-o Luchin Visconti ghe fu afiao o compito de formulâ i acordi pe 'na tregua tra i "intrinseghi" e i "estrinseghi"; a sentença arbitrâ, pubricâ into luggio, a permisse a-o Doia de tornâ in possesso di so fœüdi, purchè o se foise astegnúo da qualunque atacco contra o governo e a çittæ de Zena.

Questo scacco o spinse o Doia a rimettise a-o serviççio do re de França. A-i so ordi gh'ea 'na nomioza compagnia de baistrê, sordatti âtamènte adestræ de 'na specialitæ ch'a constituiva o nervo de l'ezerçito zeneize. Con lô o se diresse a Marseggia, reçevendo dapœu l'orde de razonze a Pariggi e truppe do re. O s'unì a-o contingente do Carlo Grimado, o quæ corpeive ritardo into lasciâ i porti mediterranei o consentì o sbarco in França de l'ezerçito ingleize, comandao da-o mæximo Edoardo III de Inghiltæra. O 26 ag. 1346 a Crécy avègne o scontro decixivo. 

L'ezerçito françeize o l'ea stæto divizo in træ parte: inte l'avanguardia fu posto i baistrê zeneixi do Doia, afiancæ da-o contingente do re de Boemia e da-i reparti do prinçipe Carlo, figgio do Feipo VI de Fransa. L'attacco ingleize o fu portao proppio contra de liatri: a-o repao di carriaggi, i arçê ingreixi, abiliscimi into dœuviâ con gran rapiditæ e so temibile arme, ariescin a scrocciâ in sce-i nemixi un numero imprescionante de dardi, a differença di baistrê zeneixi, atardæ ascì da-e cattive condiçioin atmosfeghe (l'âta umiditæ de l'aia a rendeiva de fæto lente e corde de balestre; a luxe do sô, ch'o spægava tramezo a-e nuvie, a l'inorbiva e a l'ostacolava l'amia). E fie zeneize finin a bordosso e l'intervento intempestivo do conte d'Alençon, a cappo da segonda schea, o l'acrebbe co-a so cavalaja a confuxon tra i baistrê che, preixi da-o panico, se dettan a-a fuga, travozendo inta rotta tutto l'ezerçito françeize. Into dezastro perse a vitta o Doia, demente che-o Grimado o l'arestò inciagao. O re ingleize o permisse che i corpi di nobili nemixi amaççæ vegnissan sepelii inti presci de 'na badia vexiña a-o lœugo da battaggia.

O Doia o l'ebbe nomioxi figgi, tra-i quæ Ceva, Raffè, Ludovigo, Maietto, Sarvæga e Tedoa.

Categorîa:Biografìe
Categorîa:Çitén da Repùbrica de Zêna